KOMISJONI RAKENDUSOTSUS (EL) 2022/900,

8. juuni 2022,

millega muudetakse rakendusotsust (EL) 2015/2039 seoses Lõuna-Aafrika kesksete vastaspoolte õigusraamistiku arenguga

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 25 lõiget 6,

ning arvestades järgmist:

(1) Komisjoni rakendusotsuses (EL) 2015/2039, (2) mis võeti vastu 13. novembril 2015, otsustati, et määruse (EL) nr 648/2012 artikli 25 kohaldamisel loetakse Lõuna-Aafrika õigus- ja järelevalvekorda, mis hõlmab finantsturgude seadust (2012. aasta seadus nr 19), ja mida kohaldatakse Lõuna-Aafrikas tegevusloa saanud kliiringukodade suhtes, samaväärseks määruses (EL) nr 648/2012 sätestatud nõuetega.

(2) Alates 13. novembrist 2015 on aga Lõuna-Aafrika kesksete vastaspoolte õigusraamistik muutunud, sest jõustunud on finantssektori eeskirjade seadus (2017. aasta seadus nr 9), (3) millega muudeti finantsturgude seadust, ja välja on kuulutatud 2018. aasta finantsturgude seaduse määrused (4). Seepärast on vaja hinnata kõnealuse muudetud Lõuna-Aafrika õigusraamistiku samaväärsust.

(3) Lõuna-Aafrika muudetud õigusraamistiku samaväärsuse hindamine ei peaks põhinema üksnes Lõuna-Aafrikas tegevusloa saanud kesksete vastaspoolte suhtes kohaldatavate õiguslikult siduvate nõuete võrdleval kokkuvõtval analüüsil, vaid ka nende nõuete mõju hindamisel. Hindamise käigus tuleks kontrollida kõnealuste nõuete piisavust liidus asutatud kliirivate liikmete ja kauplemiskohtade võimalike riskide maandamiseks, võttes arvesse nende finantsturgude suurust, kus Lõuna-Aafrikas tegevusloa saanud kesksed vastaspooled tegutsevad. Suurematel finantsturgudel tegutsevatel kõrgema riskitasemega kesksetel vastaspooltel, peavad olema rangemad riskimaandamisnõuded kui väiksematel finantsturgudel tegutsevatel kesksetel vastaspooltel.

(4) Selleks et kolmandas riigis tegevusloa saanud kesksete vastaspoolte suhtes kohaldatavat õigus- ja järelevalvekorda saaks pidada samaväärseks määruses (EL) nr 648/2012 sätestatud korraga, peavad olema täidetud kõnealuse määruse artikli 25 lõike 6 punktides a, b ja c loetletud kolm tingimust.

(5) Määruse (EL) nr 648/2012 artikli 25 lõike 6 punkti a kohaselt peavad kolmandas riigis tegevusloa saanud kesksed vastaspooled täitma kõnealuse määruse IV jaotises sätestatud nõuetega samaväärseid õiguslikult siduvaid nõudeid.

(6) Rakendusotsuses (EL) 2015/2039 loeti Lõuna-Aafrikas tegevusloa saanud kesksete vastaspoolte suhtes kohaldatavad õiguslikult siduvad nõuded samaväärseks määruse (EL) nr 648/2012 IV jaotises sätestatud nõuetega. Lõuna-Aafrikas tegevusloa saanud kesksete vastaspoolte muudetud õigusraamistikus säilitatakse selle hindamine, kas tegevusloa saanud kliiringukojad ja kesksed vastaspooled vastavad finantsturu infrastruktuuride põhimõtetele, mille avaldasid 2012. aasta aprillis makse- ja arveldussüsteemide komitee ning Rahvusvaheline Väärtpaberijärelevalve Organisatsioon (IOSCO) (5).

(7) Lõuna-Aafrikas tegevusloa saanud kesksete vastaspoolte ja kliiringukodade suhtes kohaldatavad õiguslikult siduvad nõuded koosnevad praegu finantsturgude seadusest, mida on muudetud finantssektori eeskirjade seadusega, ja 2018. aasta finantsturgude seaduse määrustest. Seda õigusraamistikku täiendavad finantsteenuste järelevalve asutuse (FSCA) välja antud käitumisstandardid. Muudetud finantsturgude seaduses ja 2018. aasta finantsturgude seaduse määrustes on sätestatud täiendavad kohustused ja nõuded, mida Lõuna-Aafrikas tegevusloa saanud kliiringukojad ja kesksed vastaspooled peavad täitma. Lisaks võtavad usaldatavusnõuete täitmise järelevalve asutus (PA) ja finantsteenuste järelevalve asutus (FSCA) muudetud finantsturgude seaduse alusel üle teenuste registripidaja (Registrar of Services) ülesanded ja annavad ühiselt volitusi tegutseda Lõuna-Aafrikas tegevusloa saanud sõltumatu kliiringukojana või keskse vastaspoolena, tingimusel et taotleja täidab neid nõudeid ja aitab kaasa finantsturgude seaduses loetletud eesmärkide saavutamisele, sealhulgas süsteemsete riskide maandamisele.

(8) Lõuna-Aafrikas kliiritud tuletistehingute koguväärtus moodustab endiselt alla 1 % liidus kliiritud tuletistehingute koguväärtusest. Seega kujutab osalemine Lõuna-Aafrikas tegevusloa saanud kliiringukodades ja kesksetes vastaspooltes endast liidus asutatud kliirivate liikmete ja kauplemiskohtade jaoks oluliselt madalamat riski kui osalemine liidus tegevusloa saanud kesksetes vastaspooltes.

(9) Komisjon leiab, et Lõuna-Aafrika õigus- ja järelevalvekorraga on tagatud, et seal PA ja FSCA ühiselt välja antud tegevusloa saanud kesksed vastaspooled täidavad määruse (EL) nr 648/2012 IV jaotises sätestatud nõuetega samaväärseid õiguslikult siduvaid nõudeid.

(10) Määruse (EL) nr 648/2012 artikli 25 lõike 6 punktis b on ka nõutud, et kolmandas riigis tegevusloa saanud kesksete vastaspoolte suhtes kohaldatav õigus- ja järelevalvekord tagaks kõnealuste kesksete vastaspoolte suhtes pideva tõhusa järelevalve ja riikliku sunni. Lõuna-Aafrika kesksete vastaspoolte ja kliiringukodade kohandatud õigusraamistikuga antakse usaldatavusnõuete täitmise järelevalve asutusele (PA) ja finantsteenuste järelevalve asutusele (FSCA) ulatuslikud volitused teha Lõuna-Aafrikas tegevusloa saanud kliiringukodade ja kesksete vastaspoolte üle järelevalvet, neid jälgida ja uurida. PA ja FSCA hindavad igal aastal, kas tegevusloa saanud kliiringukojad ja kesksed vastaspooled järgivad finantsturgude seadust ning oma sise-eeskirju ja menetlusi. PA-l ja FSCA-l on õigus tegevusloa saanud sõltumatu kliiringukoja või keskse vastaspoole tegevusluba tühistada või peatada, kui nad ei täida finantsturgude seadust või 2018. aasta finantsturgude seaduse määrusi või teisestes õigusaktides, näiteks käitumisstandardites sätestatud nõudeid. PA-l ja FSCA-l on samuti õigus nõuda tegevusloa saanud kliiringukodadelt ja kesksetelt vastaspooltelt teavet või dokumente ning teha kohapealseid kontrolle. Järelevalveasutused viivad ellu ka kesksete vastaspoolte iga-aastast järelevalveprogrammi, mis hõlmab riskide läbivaatamist, analüüsi ja hindamist. PA jälgib ja hindab kesksete vastaspoolte kapitali adekvaatsust ja kapitalijuhtimise tavasid.

(11) Komisjon järeldab, et PA-lt ja FSCA-lt tegevusloa saanud kesksete vastaspoolte suhtes kohaldatav õigus- ja järelevalvekord tagab pideva tõhusa järelevalve ja riikliku sunni.

(12) Määruse (EL) nr 648/2012 artikli 25 lõike 6 punkti c kohaselt peab kolmanda riigi õigusraamistikus olema ette nähtud tõhus samaväärne süsteem kolmandate riikide õiguskorra kohaselt tegevusloa saanud kesksete vastaspoolte („kolmanda riigi kesksed vastaspooled“) tunnustamiseks.

(13) Muudetud finantsturgude seaduses on sätestatud välisriigi jurisdiktsioonide samaväärsuse tunnustamise tingimused. FSCA võib koos Lõuna-Aafrika reservpanga ja PA-ga otsustada, et konkreetse välisriigi õigusraamistik on samaväärne Lõuna-Aafrika finantssektori õigusraamistikuga.

(14) Komisjon järeldab, et Lõuna-Aafrika õigusraamistik tagab tõhusa samaväärse süsteemi kolmanda riigi kesksete vastaspoolte tunnustamiseks.

(15) Seepärast leiab komisjon, et kesksete vastaspoolte suhtes kohaldatav Lõuna-Aafrika õigus- ja järelevalvekord vastab määruse (EL) nr 648/2012 artikli 25 lõikes 6 sätestatud tingimustele. Sellest tulenevalt tuleks kõnealust õigus- ja järelevalvekorda pidada samaväärseks kõnealuses määruses sätestatud nõuetega.

(16) Seega tuleks rakendusotsust (EL) 2015/2039 vastavalt muuta.

(17) Tagamaks, et Euroopa Väärtpaberiturujärelevalve viib viivitamata ellu Lõuna-Aafrikas asutatud kesksete vastaspoolte taseme määramise ja tunnustamise, peaks käesolev otsus jõustuma võimalikult kiiresti.

(18) Käesoleva otsusega ette nähtud meetmed on kooskõlas Euroopa väärtpaberikomitee arvamusega,

ON VASTU VÕTNUD KÄESOLEVA OTSUSE:

Artikkel 1 Rakendusotsuse (EL) 2015/2039 artikkel 1 asendatakse järgmisega: „Artikkel 1 Määruse (EL) nr 648/2012 artikli 25 lõike 6 kohaldamisel loetakse Lõuna-Aafrika õigus- ja järelevalvekorda, mis koosneb 2012. aasta finantsturgude seadusest nr 19 ja finantsturgude seaduse määrustest, ning mida kohaldatakse seal tegevusloa saanud kliiringukodade suhtes, samaväärseks määruses (EL) nr 648/2012 sätestatud nõuetega.“

Artikkel 2 Käesolev otsus jõustub järgmisel päeval pärast selle avaldamist Euroopa Liidu Teatajas.

Brüssel, 8. juuni 2022 Komisjoni nimel president Ursula VON DER LEYEN

(1) ELT L 201, 27.7.2012, lk 1.

(2) Komisjoni 13. novembri 2015. aasta rakendusotsus (EL) 2015/2039 keskseid vastaspooli käsitleva Lõuna-Aafrika õigusraamistiku samaväärsuse kohta Euroopa Parlamendi ja nõukogu määruse (EL) nr 648/2012 (börsiväliste tuletisinstrumentide, kesksete vastaspoolte ja kauplemisteabehoidlate kohta) nõuetega (ELT L 298, 14.11.2015, lk 29).

(3) Lõuna-Aafrika Vabariik, 2017. aasta seadus nr 9: finantssektori reguleerimise seadus, 2017.

(4) Lõuna-Aafrika riigikassa, NO.R. 98: finantsturgude seadus, 2012: määrused.

(5) Committee on Payment and Settlement Systems/Technical Committee of the International Organization of Securities Commissions: Principles for financial market infrastructures (aprill 2012), CPMI Papers No. 101, Principles for Financial Market Infrastructures (bis.org).